b'\n_START_ARTICLE_\nLuko Paljetak\n_START_PARAGRAPH_\nLuko Paljetak (Dubrovnik, 19. kolovoza 1943.) je hrvatski knji\xc5\xbeevnik i akademik.  Autor je brojnih zbirki pjesama, knjiga za djecu, znanstvenih studija, \xc4\x8dlanaka, eseja i antologija.\n_START_SECTION_\nKratki \xc5\xbeivotopis\n_START_PARAGRAPH_\nRodio se i odrastao u Dubrovniku u kojem \xc5\xbeivi i radi. Studirao je hrvatski i engleski jezik  na Filozofskom Fakultetu   Sveu\xc4\x8dili\xc5\xa1ta u Zadru gdje je kasnije i radio kao asistent. Bio je redatelj, dramaturg i umjetni\xc4\x8dki ravnatelj Zadarskoga kazali\xc5\xa1ta lutaka te jedan od urednika  Zadarske revije. Doktorirao je na Filozofskom fakultetu u Zagrebu obranom disertacije Knji\xc5\xbeevno djelo Ante Cettinea 1992. godine._NEWLINE_Vrstan je prevoditelj s engleskog, francuskog i slovenskog jezika. Izme\xc4\x91u ostalih preveo je i neka od djela Chaucera, Shakespeara, Byrona,  Wildea, Joycea i Pre\xc5\xa1erna.  Preveo je (zajedno sa Zlatkom Tomi\xc4\x8di\xc4\x87em) i zbirku pjesama  makedonskog pjesnika Konstantina Miladinova  .  _NEWLINE_Stalni je \xc4\x8dlan HAZU-a i dopisni je \xc4\x8dlan Slovenske akademije znanosti i umjetnosti (SAZU). \xc4\x8clan je i  brojnih knji\xc5\xbeevnih udru\xc5\xbeenja u Hrvatskoj i inozemstvu i dobitnik mnogih nagrada i priznanja. Urednik je \xc4\x8dasopisa Dubrovnik koji izdaje Matica Hrvatska ogranak Dubrovnik.  _NEWLINE_Mnoge od njegovih pjesama su uglazbljene i  postale su nezaobilazni dio dubrova\xc4\x8dke i hrvatske pop-kulture (U svakom slu\xc4\x8daju te volim, Na Stradunu, pjesme za dje\xc4\x8dji zbor Mali raspjevani Dubrovnik i druge). Pisao je dramske tekstove i igrokaze koji su, uprizoreni, bili namijenjeni djeci. Isto tako, napisao je razmjerno veliki broj radio-drama namijenjenih odrasloj publici. Jedan od njegovih najpoznatijih dramskih komada nosi naslov Poslije Hamleta i prvi je put objavljen 1997. (Hrvatska sveu\xc4\x8dili\xc5\xa1na naklada, Zagreb). Napisan po opsadi Dubrovnika odnosno po\xc4\x8detkom Domovinskoga rata, kad je bio i prikazan u gradu Dubrovniku. Dramski tekstovi Luka Paljetka, poput farsi i drame Orfeuridika,  obiluju intertekstualnim i multikulturalnim sastavnicama te aluzijama i citatima vezanima za klasi\xc4\x8dna knji\xc5\xbeevna djela iz svjetske literature, ali i za knji\xc5\xbeevnost novijega datuma._NEWLINE_Neka njegova djela je u svojoj antologiji Zywe zradla iz 1996. s hrvatskog na poljski prevela poljska knji\xc5\xbeevnica i prevoditeljica \xc5\x81ucja Danielewska._NEWLINE_Dana 11. listopada 2017. godine u zgradi Dru\xc5\xa1tva hrvatskih knji\xc5\xbeevnika, zajedno s Milom Pe\xc5\xa1ordom, uru\xc4\x8dena mu je povelja o \xc4\x8dlanstvu u Europskoj akademiji znanosti, umjetnosti i knji\xc5\xbeevnosti "Leonardo da Vinci".'